**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „dėl sutikimo perduoti savivaldybės turtą valstybės nuosavybėn“ PROJEKTO**

**1. Sprendimo projekto esmė, tikslai ir uždaviniai.**

Šio sprendimo projekto tikslas – perduoti valstybės nuosavybėn Klaipėdos miesto savivaldybei nuosavybės teise priklausantį pastatą – gamybinį pastatą Priešpilio g. 2, Klaipėdoje.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybei nuosavybės teise priklauso pastatas – gamybinis pastatas Priešpilio g. 2, Klaipėdoje (unikalus Nr. 2194-6001-1014, bendras plotas – 954,32 kv. m., žymėjimas plane– 19P2p) (toliau - Pastatas). Šį Pastatą patikėjimo teise valdo Klaipėdos miesto savivaldybės Mažosios Lietuvos istorijos muziejus. Pastatas šiuo metu yra apleistas ir nenaudojamas.

Klaipėdos miesto savivaldybės administracija gavo iš Lietuvos kariuomenės Karinių jūrų pajėgų (toliau - LK) 2021-01-20 raštą Nr. IS-28, kuriuo buvo prašoma rasti galimybę perduoti Pastatą valdyti LK, motyvuojant tuo, kad LK, priešingai negu kitų Lietuvos valstybės didmiesčių karinių įgulų atstovai, neturi savo Ramovės, kurioje būtų galimybė užtikrinti karių dvasinį ir kultūrinį ugdymą. Nurodyta, jog minimas Pastatas ir jį supanti teritorija liktų prieinama visuomenei ir miesto svečiams, o pats statinys organiškai integruotas į Piliavietės kompleksą.

Klaipėdos miesto savivaldybės nekilnojamo kultūros paveldo vertinimo posėdžio, įvykusio 2021-10-05 metu, buvo patvirtintos Pastato vertingosios savybės be esminių tūrio pakeitimų (išlaikant dabartinius du aukštus). Todėl šis Pastatas savo dydžiu ir lokacija yra tinkamas transformuoti į Ramovę, dalį patalpų pritaikant LK Klaipėdos įgulos ir LK kapelionų reikmėms.

2021-12-03 Klaipėdos miesto savivaldybės administracija gavo iš LK raštą Nr. IS-580, kuriuo prašoma Pastatą perduoti valstybės nuosavybėn. LK nurodo, kad perėmus valdyti Pastatą patikėjimo teise, spręstų klausimą dėl kapitalinio remonto darbų, laikantis visų paveldosaugos reikalavimų.

2022-07-15 Iš LK gautas raštas Nr. KVS-470 su prašymu inicijuoti pastato perdavimą valstybės nuosavybėn, nurodant, kad pastatas bus naudojamas LK valstybės ir LK funkcijoms atlikti bei inicijuoti žemės sklypo, adresu Priešpilio g. 2, unikalus Nr. 4400-2291-3800, kurį KMS valdo patikėjimo teise, panaudos sutarties sudarymą žemės sklypo A daliai- 0,2756 ha.

2022-08-04 raštu Nr. IS-403 LK patikslino, kad atlikus kapitalinio remonto darbus, neprieštarautų sudaryti sutartį su Klaipėdos miesto savivaldybės BĮ Mažosios Lietuvos istorijos muziejumi, kurioje būtų numatytas patalpų skyrimas muziejaus reikmėms.

Priėmus šį Savivaldybės tarybos sprendimą ir Pastatą perdavus valstybės nuosavybėn, kuris būtų vėliau perduotas LK, atsirastų galimybė atlikti pastato kapitalinį remontą valstybės lėšomis. Suremontavus Pastatą jame įsikurtų Lietuvos kariuomenės Karinių jūrų pajėgų Ramovė. Pastatas būtų atviras visuomenei, taip pat pagal LK patvirtinimą šiame pastate būtų skirtos administracinės patalpos Mažosios Lietuvos istorijos muziejui.

Prieš perduodant Pastatą valstybės nuosavybėn jis iš Mažosios Lietuvos istorijos muziejaus turi būti perduotas Klaipėdos miesto savivaldybės administracijai valdyti patikėjimo teise.

Šis Savivaldybės tarybos sprendimas reikalingas LR Vyriausybės nutarimui dėl Pastato perėmimo valstybės nuosavybėn rengti.

**3. Kokių rezultatų laukiama.**

Minimas pastatas įveiklinamas, organiškai integruojamas į Piliavietės kompleksą. Tiek statinys, tiek aplinka lieka prieina visuomenei ir miesto svečiams (sukuriamas naujas traukos objektas).

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Nėra.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – Pastatas tvarkomas valstybės lėšomis, įkuriama LK KJP Ramovė, kuri tampa nauju traukos centru visuomenei ir miesto svečiams.

Teikiame svarstyti šį sprendimo projektą.

PRIDEDAMA:

1. 2021-01-20 raštas Nr. IS-28, 2 lapai;
2. 2021-12-03 raštas Nr. IS-580, 2 lapai;
3. 2022-07-15 raštas Nr. KVS-470, 3 lapai;
4. 2022-08-04 raštas Nr. IS-403, 2 lapai.

Skyriaus vedėjas Edvardas Simokaitis